Afrikaans: In hierdie studie is die effek van kompensator-geïnduseerde verstrooïng op eksterne bundel dosis berekeninge vir was, aluminium, brass, koper en lood kompensators ondersoek, vir paralelle x-straal bundels met energieë van 6, 8 and 15 MV. 'n Oorsig asook die noodsaaklikheid van die studie word uiteengesit t.o.v. kompensatorgeinduseerde verstrooïng en die gebruik daarvan in IMRT toepassings. 'n Metode vir die berekening van effektiewe attenuasie koefisiënte (BAKs), met die DOSXYZ Monte Carlo (MC) program, word beskryf. Verskeie eienskappe van die EAKs is bestudeer waaronder die afhanklikheid t.o.v. klein subvelde en diepte in water ondersoek is. Hierdie EAKs word gebruik om 'n voorlopige benaderde kompensator te kan ontwerp. Saam met hierdie EAKs word x-straal bundel verstrooïng en verharding dan ingesluit in die kompensator ontwerp proses, soos bestudeer. Die EGSnrc gebasseerde DOSRZnrc MC program is gebruik om die evolusie van 'n dunbundel (DB), soos dit deur verskillende diktes kompensator materiaal beweeg, te ondersoek. Daar is gevind dat die relatiewe dosis profiele van die DBs aangepas kan word vir verstrooïng en verharding deur die gebruik van empiries- afgeleide funksies, en dat hierdie aanpassings eweredig aan die dikte van die kompensator materiaal is. 'n Kompensator beplanningstelsel (KBS) word beskryf wat dan gebuik word in die ontwerp van 'n kompensator. Dosis berekeninge is met die KBS gedoen en werk op die beginsel van die superponering van kartesiese DBs. 'n Algoritme wat 'n silindriese DB (soos bereken met die DOSRZnrc program) na 'n kartesiese DB omskakel, is ontwikkel. Die KBS is getoets vir 'n stapwig vormige kompensator model vir vierkantige velde met sylengtes van 5, 10 en 20 cm. 'n Korreksie funksie is ingevoer om vir sydelingse stralingspenetrasie in die kompensator te kan korrigeer. Daar was gevind dat dosisprofiele, soos bereken met die KBS by 'n diepte van 10 cm in water binne 1.5 persent ooreengestem het van 'n soortgelyke dosis profiel wat met die DOSXYZ MC program bereken is vir 'n veld grootte van 5x5cm2. Vir 'n 20x20cm2 veld was die akkuraatheid binne 3 persent vir die meeste materiale en bundel energieë. Daar word ook gedemonstreer hoe 'n aluminium kompensator ontwerp kan word met 'n iteratiewe metode met die KBS om 'n dosis profiel te lewer wat akkuraat ooreenstem met 'n voorafbepaalde dosis profiel, soos wat deur 'n inverse beplanningstelsel vir IMRT toepassings, geproduseer sal word.